
USVOJENI TEKSTOVI

[bookmark: TextBodyBegin]Europski parlament,
–	uzimajući u obzir brojne prethodne rezolucije koje je još od kolovoza 2020. donio o Bjelarusu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da Lukašenkin režim još od namještenih predsjedničkih izbora održanih 9. kolovoza 2020. sustavno vrši represiju nad političkim aktivistima, civilnim društvom, medijima i sindikatima, kao i svim disidentima i njihovim braniteljima, te je proizvoljno pritvorio desetke tisuća osoba;
B.	budući da je Lukašenka najavio svoju kandidaturu za predsjedničke izbore 2025. na kojima traži sedmi mandat;
C.	budući da se brojni od 1350 političkih zatvorenika u Bjelarusu nalaze u uvjetima opasnima po život, a nekoliko ih je umrlo u zatvoru;
1.	zahtijeva od bjeloruskih vlasti da trenutačno i bezuvjetno puste na slobodu sve političke zatvorenike i proizvoljno pritvorene osobe;
2.	izražava duboku zabrinutost zbog položaja mnogih političkih zatvorenika, uključujući Mariju Kaljesnjikavu, Sjargeja Cihanouskog, Mikalaja Statkeviča, Alesa Bjaljackog, Maksima Znaka, Viktara Babariku, Igara Losika, Palinu Šarenda-Panasjuk, Pavela Sjevjarinjeca, Aljaksandra Jarašuka, Mikitu Zalataroua i Janu Pinčuk, od kojih su mnogi mjesecima ili godinama u pritvoru u izolaciji, suočeni s ozbiljnim zdravstvenim problemima, kao što je slučaj s Marijom Kaljesnjikavom i Andrejem Pačobutom, te su odsječeni od svijeta i izloženi lošem postupanju i mučenju;
3.	žali zbog toga što nedavni napori uloženi u oslobađanje političkih zatvorenika i državljana zapadnih zemalja u Rusiji i Bjelarusu nisu polučili uspjeh kada je riječ o bjeloruskim političkim zatvorenicima; poziva da se ulože pojačani napori u njihovo oslobođenje;
4.	apelira na bjeloruske vlasti da poštuju ljudska prava pritvorenika, pruže informacije o njihovom stanju, omoguće im potrebno liječenje i pristup odvjetnicima, članovima obitelji i Međunarodnom odboru Crvenog križa;
[bookmark: _GoBack]5.	ponovno poziva EU i države članice da pruže potporu političkim zatvorenicima i njihovim obiteljima na način da u svakoj mogućoj prilici traže njihovo trenutačno puštanje na slobodu, da pozivaju veleposlanike tog režima da dostave dokaze o njihovu stanju i lokaciji, da pojednostave postupke za dobivanje viza i privremenih identifikacijskih isprava za osobe koje bježe iz Bjelarusa te da stave na raspolaganje rehabilitaciju, praktičnu i financijsku potporu;
6.	poziva EU i njegove države članice da prošire i postrože sankcije protiv pojedinaca i subjekata odgovornih za represiju u Bjelarusu;
7.	izražava zabrinutost zbog progona u egzilu, npr. zlouporabe Interpolovih uhidbenih naloga radi izručenja političkih protivnika iz zemalja koje nisu članice EU-a; poziva Srbiju da ne izručuje bjeloruskog novinara Andreja Gnjota te poziva EU i države članice da prate njegov slučaj; izražava zabrinutost zbog 300 000 bjeloruskih državljana koji su od 2020. bili prisiljeni napustiti Bjelarus te su suočeni s političkim progonom u inozemstvu;
8.	poziva EU i njegove države članice da rade na tome da Lukašenkin režim odgovara za počinjena kaznena djela te ih poziva da primjenjuju načelo opće nadležnosti;
9.	nalaže svojoj predsjednici da ovu Rezoluciju proslijedi potpredsjedniku Komisije / Visokom predstavniku Unije za vanjske poslove i sigurnosnu politiku, Vijeću, Komisiji, vladama i parlamentima država članica i Republike Srbije, Europskom sudu za ljudska prava, Vijeću Europe, Organizaciji za europsku sigurnost i suradnju te predstavnicima bjeloruskih demokratskih snaga i de facto vlastima Republike Bjelarusa.

